
Betegtájékoztató: Információk a felhasználó számára

Algoflex Duo 400 mg/100 mg filmtabletta
ibuprofén/koffein

Felnőttek számára


Mielőtt elkezdi alkalmazni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
Ezt a gyógyszert mindig pontosan a betegtájékoztatóban leírtaknak, vagy az Ön kezelőorvosa, vagy gyógyszerésze által elmondottaknak megfelelően alkalmazza.
· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További információkért vagy tanácsért forduljon gyógyszerészéhez.
· Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármely lehetséges mellékhatásra is vonatkozik. Lásd 4. pont.
· Keresse fel kezelőorvosát, ha állapota 3 napon belül nem javul vagy éppen rosszabbodik.

A betegtájékoztató tartalma:
1. Milyen típusú gyógyszer az Algoflex Duo és milyen betegségek esetén alkalmazható?
2. Tudnivalók az Algoflex Duo szedése előtt
3.	Hogyan kell szedni az Algoflex Duo-t?
4.	Lehetséges mellékhatások
5.	Hogyan kell az Algoflex Duo-t tárolni?
6.	A csomagolás tartalma és egyéb információk


1. 	Milyen típusú gyógyszer az Algoflex Duo és milyen betegségek esetén alkalmazható?

Az Algoflex Duo két hatóanyagot tartalmaz, az ibuprofént és a koffeint. Az ibuprofén a nem-szteroid gyulladásgátlók csoportjába tartozik, amely a szervezet fájdalomra adott reakciójának a megváltoztatásával biztosít enyhülést.
A koffein az úgynevezett stimuláns gyógyszerek csoportjába tartozik.

Az Algoflex Duo akut közepesen erős fájdalom, mint például fogfájás, fejfájás, rövid távú, tüneti kezelésére alkalmazható.

Az Algoflex Duo kizárólag felnőttek kezelésére javallott.

Feltétlenül beszéljen kezelőorvosával, ha állapota 3 napon belül nem javul vagy éppen rosszabbodik.


2. 	Tudnivalók az Algoflex Duo szedése előtt

Ne szedje az Algoflex Duo-t
· ha allergiás az ibuprofénre, koffeinre, vagy a gyógyszer (6. pontban felsorolt) egyéb összetevőjére;
· ha acetilszalicilsav vagy más nem-szteroid gyulladáscsökkentő gyógyszerek (NSAID-ok) szedésekor légzészavar, asztma, orrfolyás, az arc, nyelv vagy a torok duzzanata, vagy csalánkiütés jelentkezett Önnél;
· ha korábban már volt, vagy jelenleg is fennálló, gyomor/nyombélvérzése vagy fekélye van (kettő vagy több egymástól független igazolt fekély vagy vérzés);
· ha korábban emésztőrendszeri vérzés/fekély lépett fel Önnél NSAID készítmények szedésével összefüggésben;
· ha súlyos májkárosodása vagy vesekárosodása van;
· ha súlyos szívelégtelensége van;
· ha agyérvérzése, vagy egyéb fennálló vérzése van;
· ha tisztázatlan vérképzési zavarban szenved;
· ha súlyos folyadékhiányban szenved (amelyet okozhat hányás, hasmenés vagy elégtelen folyadékbevitel);
· a terhesség utolsó három hónapja alatt.

Figyelmeztetések és óvintézkedések

Forduljon kezelőorvosához vagy gyógyszerészéhez, mielőtt szedni kezdené az Algoflex Duo-t:
· ha fogfájáson vagy fejfájáson kívül más fájdalom esetén alkalmazzák, a fájdalom típusától függően az Algoflex Duo-nak más hatása lehet (például hátfájás vagy nyakfájás esetén nem állapították meg ennek a gyógyszernek az előnyeit);
· ha asztmában, vagy allergiás betegségekben szenved vagy szenvedett, mivel légszomj alakulhat ki;
· ha szénanáthától, orrpoliptól vagy krónikus elzáródásos légúti betegségektől szenved, mert fennáll az allergiás reakciók előfordulásának fokozott kockázata. Az allergiás reakciók asztmás rohamok (úgynevezett analgetikum asztma), Quincke-ödéma vagy csalánkiütés formájában jelentkezhetnek.
· ha májbetegségben szenved;
· csökkent veseműködés esetén;
· ha olyan gyógyszereket szed, amelyek kölcsönhatásban léphetnek az Algoflex Duo filmtablettával, például kortikoszteroidok, véralvadásgátló gyógyszerek (például warfarin), szelektív szerotoninvisszavétel-gátlók (depresszió elleni gyógyszerek) vagy vérlemezkék összecsapódását gátló gyógyszerek (például acetilszalicilsav) (lásd  Egyéb gyógyszerek és az Algoflex Duo);
· ha bélbetegségben szenved vagy szenvedett (fekélyes vastagbélgyulladás vagy Crohn-betegség);
· ha szívproblémája, például szívelégtelensége, mellkasi fájdalma (angina pektorisz) van, vagy ha volt már szívrohama, bypass-műtétje, perifériás artériás betegsége (gyenge vérkeringés a lábakban az artériák szűkülete vagy elzáródása miatt), vagy bármilyen jellegű sztrókja (beleértve a „mini sztrókot” vagy más néven az átmeneti isémiás rohamot [angol rövidítéssel: TIA] is;
· ha Önnek magas vérnyomása, cukorbetegsége, magas koleszterinszintje van, illetve családjában fordult már elő szívbetegség vagy sztrók, továbbá ha Ön dohányzik;
· ha valaha magas vérnyomásban és/vagy szívelégtelenségben szenvedett;
· ha nagyobb műtéten esett át, különösen fontos, hogy a gyógyszert orvosi felügyelet mellett szedje;
· ha véralvadási zavarokban szenved;
· ha örökletes vérképzési zavarokban (például akut intermittáló porfíriában) szenved;
· ha bizonyos fajta bőrbetegségben szenved (szisztémás lupusz eritematózusz (SLE) vagy kevert kötőszöveti betegség);
· ha pajzsmirigy-túlműködésben szenved (a koffein mellékhatásainak kockázata növekedhet);
· ha hosszabb ideje szed ibuprofén-tartalmú gyógyszereket (szükség lehet a májfunkciók és vesefunkciók rendszeres ellenőrzésére);
· bárányhimlő (varicella) esetén az Algoflex Duo alkalmazását tanácsos mellőzni;
· ha fertőzés áll fenn Önnél – olvassa el a lenti, „Fertőzések” című részt.

Bőrreakciók
Bőrt érintő, súlyos mellékhatásokat, köztük exfoliatív dermatitiszt, eritéma multiformét, Stevens–Johnson-szindrómát, toxikus epidermális nekrolízist, eozinofiliával és szisztémás tünetekkel járó gyógyszerreakciót (DRESS-szindróma) és akut generalizált exantémás pusztulózist (AGEP) jelentettek az ibuprofén alkalmazásával kapcsolatban. Hagyja abba az Algolfex Duo alkalmazását, és azonnal forduljon orvoshoz, ha az említett bőrt érintő, súlyos mellékhatásokkal kapcsolatos, 4. pontban leírt tünetek bármelyikét észleli.

Elszigetelten előforduló, kerek vagy ovális alakú, a bőrön jelentkező piros, duzzadt foltok, amelyek viszkethetnek (mindig ugyanazon a helyen jelentkező [fix] gyógyszerkiütés), illetve a test nagyobb részét érintő bőrelváltozások, amelyek hólyagok kialakulásával is járhatnak (generalizált bullózus fix gyógyszerkiütés) kapcsolatba hozhatók az ibuprofén alkalmazásával. Hagyja abba az Algolfex Duo alkalmazását, és azonnal forduljon orvoshoz, ha a leírt tünetek bármelyikét észleli.

Ibuprofén alkalmazásakor allergiás reakció jeleiről számoltak be, beleértve a légzési problémákat, az arc és a nyak régiójának duzzanatát (angioödéma), mellkasi fájdalmat. Azonnal hagyja abba Algoflex Duo alkalmazását és forduljon orvoshoz, ha ezen jelek bármelyikét észleli.

Fertőzések
Az Algoflex Duo elfedheti a fertőzések tüneteit, például a lázat és a fájdalmat. Ezért lehetséges, hogy az Algoflex Duo késleltetheti a fertőzés megfelelő kezelését, ami növelheti a szövődmények kialakulásának kockázatát. Ezt baktériumok okozta tüdőgyulladás, és a bárányhimlőhöz társuló, baktériumok okozta bőrfertőzések esetén észlelték. Ha ezt a gyógyszert egy éppen zajló fertőzés során szedi, és a fertőzés tünetei továbbra is fennállnak vagy súlyosbodnak, azonnal forduljon orvoshoz.

Azonnal forduljon kezelőorvosához, ha:
· a széklete véres vagy fekete szurokszínű, vér vagy kávéőrleménynek látszó részecskék jelennek meg a hányadékban;
· súlyos fájdalmat érez a gyomorszájnál.

A mellékhatások előfordulása minimálisra csökkenthető, ha a tünetek kezelésére a legkisebb hatásos adagot a lehető legrövidebb ideig alkalmazzák. Időseknél a mellékhatások kialakulásának fokozottabb a kockázata.

Másik NSAID (beleértve a COX-2-gátlókat is) együttes szedése kerülendő, mivel növekedhet a mellékhatások kialakulásának kockázata (lásd Egyéb gyógyszerek és az Algoflex Duo).

Az ibuprofénhez hasonló gyulladásgátló/fájdalomcsillapító gyógyszerek kissé növelhetik a szívroham vagy a sztrók kockázatát, főleg a nagy adagban történő alkalmazás esetén. Ne lépje túl a javasolt adagot, illetve a kezelés időtartamát (3 nap).

Feltétlenül tájékoztassa kezelőorvosát vagy fogorvosát műtéti beavatkozás előtt, ha Algoflex Duo-t szed.

Általánosságban a fájdalomcsillapító gyógyszerek rendszeres használata, különösen különböző fajtájú fájdalomcsillapítók kombinációja tartós, súlyos veseproblémákat okozhat, a veseelégtelenség (analgetikus nefropátia) kialakulásának kockázatával. Ennek kockázatát növelheti a sóvesztéssel és kiszáradással együtt járó fizikai megterhelés, ezért ez kerülendő.

A fejfájásra alkalmazott bármely fájdalomcsillapító gyógyszer hosszantartó alkalmazása esetén a fejfájás súlyosbodhat. Ilyen esetben vagy ennek gyanúja esetén kezelőorvosával kell konzultálnia, és a kezelést abba kell hagyni.

Az ibuprofén-kezelés során fellépő látászavarok jelentkezése esetén a gyógyszer szedését abba kell hagyni, és szemészeti vizsgálatot kell végezni.

Egyéb gyógyszerek és az Algoflex Duo
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről.

Az Algoflex Duo hatással lehet egyes gyógyszerekre, illetve egyes gyógyszerek befolyásolhatják az Algoflex Duo hatását, mint például:
· véralvadásgátlók, vérrögképződést gátló gyógyszerek, például acetilszalicilsav, warfarin, tiklopidin;
· magas vérnyomás elleni gyógyszerek (ACE-gátlók, például kaptopril, béta-blokkolók, mint például atenolol, angiotenzin II-receptor-gátlók, mint például lozartán);

Az Algoflex Duo-val történő kezelést néhány más gyógyszer is befolyásolhatja, illetve a kezelés hatással lehet azokra. Ezért az Algoflex Duo és más gyógyszerek együttes szedése előtt mindig kérjen tanácsot kezelőorvosától vagy gyógyszerészétől.

Feltétlenül szóljon kezelőorvosának, ha az alábbi gyógyszereket szedi:

	acetilszalicilsav vagy más NSAID (gyulladáscsökkentő és fájdalomcsillapító gyógyszerek)
	fokozódhat az emésztőrendszeri fekélyek vagy vérzés kialakulásának kockázata

	digoxin (szívelégtelenségre alkalmazott gyógyszer)
	felerősödhet a digoxin hatása

	glükokortikoidok (kortizont vagy kortizonhoz hasonló hatóanyagokat tartalmazó gyógyszerek)
	fokozódhat az emésztőrendszeri fekélyek vagy vérzés kialakulásának kockázata

	vérrögképződést gátló gyógyszerek
	fokozódhat az emésztőrendszeri fekélyek vagy vérzés kialakulásának kockázata

	acetilszalicilsav (kis adagban)
	az acetilszalicilsav véralvadásgátló hatása csökkenhet

	véralvadásgátló gyógyszerek (például warfarin)
	az ibuprofén felerősítheti ezeknek a gyógyszereknek a hatását

	fenitoin (epilepszia kezelésére szolgáló gyógyszer)
	felerősödhet a fenitoin hatása

	szelektív szerotoninvisszavétel-gátlókkal (depresszió kezelésére szolgáló gyógyszerek)
	fokozódhat az emésztőrendszeri vérzés kialakulásának kockázata

	lítium (mániás depresszió és depresszió kezelésére szolgáló gyógyszer)
	a lítium hatása felerősödhet

	probenecid, szulfinpirazon-tartalmú készítmények (köszvény kezelésére szolgáló gyógyszerek)
	az ibuprofén lassabban ürülhet ki a szervezetből

	magas vérnyomás kezelésére szolgáló gyógyszerek és vízhajtók
	az ibuprofén csökkentheti ezeknek a gyógyszereknek a hatását, ami nagy valószínűséggel fokozott kockázatot jelent a veseműködésre

	káliummegtakarító vízhajtók
	a káliumszint megnövekedhet a vérben (hiperkalémia)

	metotrexát (daganatos és bizonyos reumás betegségek kezelésére szolgáló gyógyszer)
	a metotrexát hatása felerősödhet

	takrolimusz és ciklosporin (immunrendszert gátló gyógyszerek)
	vesekárosodás jelentkezhet

	zidovudin (HIV/AIDS kezelésére alkalmazott gyógyszer)
	mivel az Algoflex Duo alkalmazása esetén a HIV-pozitív hemofíliás betegeknél növekedhet az ízületi vérömleny kialakulásának, illetve duzzanatot okozó vérömleny kialakulásának kockázata

	szulfonilureák (vércukorszint-csökkentő gyógyszerek)
	befolyásolhatja a vércukorszintet

	kinolon antibiotikumok
	a görcsrohamok kialakulásának kockázata fokozódhat, és a koffein hatása is felerősödhet

	CYP2C9-gátlók (például vorikonazol és flukonazol)
	A CYP2C9-gátlók együttes adása ibuprofénnel növelheti az ibuprofén expozícióját (CYP2C9 enzim szubsztrátja). megfontolandó csökkentett ibuprofén adagok alkalmazása CYP2C9-gátlók egyidejű alkalmazása esetén, különösen akkor, ha nagy adagban adnak ibuprofént (2400 mg/nap) vorikonazollal és flukonazollal.

	mifepriszton
	NSAID-ok (mint például az ibuprofén) csökkenthetik a mifepriszton hatását.

	Ginkgo biloba (gyógynövény)
	növekedhet a vérzés kockázata

	barbiturátokkal, antihisztaminokkal és egyéb szedatívumokkal (nyugtató, feszültségoldó gyógyszerek)
	a koffein csökkentheti a nyugtató hatást

	barbiturátok és nikotin
	csökkenthetik a koffein hatását

	szimpatomimetikumok, tiroxin és más, felgyorsult szívverést (tahikardiát) okozó gyógyszerek (például vérnyomáscsökkentők, vagy pajzsmirigy-betegségekben alkalmazott gyógyszerek)
	együttes alkalmazás során felerősödhet ezeknek a gyógyszereknek a pulzusszámot növelő hatása

	szájon át szedhető fogamzásgátlók, cimetidin (gyomorsav-csökkentésére szolgál), fluvoxamin (depresszió kezelésére) és diszulfirám (krónikus alkoholizmus kezelésére szolgáló gyógyszer)
	mivel ezek a gyógyszerek felerősíthetik a koffein hatását

	teofillin (légúti betegségekben alkalmazott gyógyszer)
	mivel a teofillin hatása felerősödhet



Az Algoflex Duo egyidejű bevétele étellel, itallal és alkohollal
Az Algoflex Duo szedése alatt valószínűbbé válik az emésztőrendszeri, vagy a központi idegrendszert érintő mellékhatások előfordulása, ha az Algoflex Duo szedésével egyidejűleg alkoholt fogyaszt.
Az Algoflex Duo szedése mellett kerülni kell a koffeint nagy mennyiségben tartalmazó termékeket is, például kávé, tea, bizonyos ételek és italok.

Terhesség, szoptatás és termékenység
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer szedése előtt beszéljen kezelőorvosával vagy gyógyszerészével.

Tájékoztassa kezelőorvosát, ha az Algoflex Duo szedése alatt teherbe esik.
Ne szedje az Algoflex Duo-t, ha terhessége utolsó 3 hónapjában van, mert károsíthatja születendő gyermekét, vagy a szülés során problémákat okozhat. Veseproblémákat és szívproblémákat okozhat a magzatnál. Ez befolyásolhatja az Ön és születendő gyermeke vérzési hajlamát, és a tervezettnél későbbi szülést vagy hosszabb ideig tartó vajúdást okozhat.
Ne szedje az Algoflex Duo-t a terhesség első 6 hónapjában, kivéve, ha feltétlenül szükséges és orvosa ezt tanácsolta. Ha kezelésre van szüksége ebben az időszakban, vagy amikor teherbe akar esni, a lehető legkisebb adagot kell alkalmazni a lehető legrövidebb ideig. A terhesség 20. hetétől az Algoflex Duo veseproblémákat okozhat a magzatnál, ha néhány napnál tovább szedi, amely a magzatot körülvevő magzatvíz alacsony szintjéhez (oligohidramnion) vagy a magzat szívében egy ér (duktusz arteriózusz) beszűküléséhez vezethet. Ha néhány napnál hosszabb ideig tartó kezelésre van szüksége, orvosa további ellenőrzést javasolhat.

A hatóanyagok, az ibuprofén és a koffein, átjutnak az anyatejbe. A szoptatott csecsemőnél ingerlékenység léphet fel, és megváltozhatnak az alvási szokásai. Szoptatás alatt az Algoflex Duo csak abban az esetben alkalmazható, ha arra feltétlenül szükség van.

Az Algoflex Duo azon gyógyszerek csoportjába tartozik (NSAID-ok), amelyek befolyásolhatják a női fogamzóképességet. Ez a hatás megszűnik a készítmény szedésének abbahagyása esetén.

A készítmény hatásai a gépjárművezetéshez és a gépek kezeléséhez szükséges képességekre
Rövid ideig tartó alkalmazásnál és az ajánlott adagolás mellett nem, vagy csak elhanyagolható mértékben befolyásolja a gépjárművezetéshez és a gépek kezeléséhez szükséges képességeket. Ugyanakkor, ha a gyógyszer alkalmazása során szédülést, fáradtságot vagy látászavarokat tapasztal, ne vezessen, és ne kezeljen gépeket. Ez fokozottan érvényes egyidejű alkoholfogyasztás esetén.

Az Algoflex Duo nátriumot tartalmaz
Ez a gyógyszer kevesebb mint 1 mmol (23 mg) nátriumot tartalmaz tablettánként, azaz gyakorlatilag „nátriummentes”.


3. 	Hogyan kell szedni az Algoflex Duo-t?

Ezt a gyógyszert mindig pontosan a betegtájékoztatóban leírtaknak vagy a kezelőorvosa vagy gyógyszerésze által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét.

Ajánlott adagja:

Felnőttek:
Kezdő adag: 1 db filmtabletta (400 mg ibuprofén és 100 mg koffein). Szükség esetén újabb adag (1 db filmtabletta) bevehető, de ne lépje túl egyetlen 24 órás időszakban sem a 3 db filmtabletta (1200 mg ibuprofén, ill. 300 mg koffein) összadagot. Az adagok nem szedhetők 6 óránál rövidebb időközönként. Ha úgy érzi, hogy a gyógyszer hatása túl erős vagy túl gyenge, beszéljen kezelőorvosával vagy a gyógyszerészével.

Enyhe fájdalom csillapítására, vagy 3 napnál tovább tartó kezelésre az Algoflex Duo alkalmazása nem javasolt.

Gyermekek és 18 éven aluli serdülők számára nem ajánlott, mert adatok nem állnak rendelkezésre.
Szájon át történő alkalmazásra.
A filmtablettát egészben, egy pohár vízzel kell bevenni.

Az érzékeny gyomrú betegeknek ajánlott az Algoflex Duo étkezések során történő bevétele.

Kizárólag rövid távú alkalmazásra.
A kezelés időtartama nem haladhatja meg a 3 napot.
Beszéljen kezelőorvosával, ha a tünetei rosszabbodnak, vagy a fájdalom nem szűnik 3 nap után sem.

A legkisebb hatásos adagot kell alkalmazni a tünetek enyhítéséhez szükséges legrövidebb ideig.
Ha fertőzése van, azonnal forduljon orvoshoz, ha a tünetek (például láz és fájdalom) tartósan fennállnak vagy súlyosbodnak (lásd 2. pont).

Ha az előírtnál több Algoflex Duo-t vett be
Ha az előírtnál több Algoflex Duo-t vett be, vagy ha egy gyermek véletlenül lenyelte a gyógyszert, mindig keresse fel kezelőorvosát vagy a legközelebbi kórházat, hogy tájékoztatást kapjon a kockázatról és a teendőkről.

Tünetként jelentkezhet hányinger, gyomorfájdalom, hányás (ami lehet véres), emésztőrendszeri vérzés, szapora szívverés, fejfájás, fülcsengés, remegés, nyugtalanság, zavartság, szemremegés, vagy ritkábban hasmenés. Ezen túlmenően nagy adagok esetén forgó jellegű szédülést, homályos látást, alacsony vérnyomást, ingerlékenységet, kómát, a vér káliumszintjének emelkedését, akut veseelégtelenséget, májkárosodást, légzésdepressziót, a bőr kékes elszíneződését, asztmás betegeknél az asztma súlyosbodását, álmosságot, mellkasi fájdalmakat, szívdobogásérzést, eszméletvesztést, görcsrohamokat (főleg gyermekeknél), gyengeséget és szédülést, véres vizeletet, hidegérzet jelentkezését, és légzési problémákat jelentettek.

Ha elfelejtette bevenni az Algoflex Duo-t
Ha elfelejtett bevenni egy adagot, ne vegyen be kétszeres adagot a kihagyott adag pótlására.

Amennyiben bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.


4. 	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

A gyógyszer szedése során jelentkezhetnek Önnél az NSAID-ok alábbi, ismert mellékhatásai. Ilyen esetben, vagy ha aggályai lennének, a lehető leghamarabb beszéljen kezelőorvosával. Időseknél a mellékhatások kialakulásának nagyobb a kockázata ennek a gyógyszernek szedése során.

Az alábbi mellékhatásoknál figyelembe kell venni, hogy azok túlnyomórészt az adagtól függenek és egyénenként változók.

AZONNAL HAGYJA ABBA az Algoflex Duo szedését és forduljon orvoshoz, ha az alábbi tünetek közül bármelyik jelentkezne Önnél, mivel súlyos mellékhatások kialakulására utaló jelek lehetnek:
· súlyos gyomorpanaszok;
· vért hány, vagy kávéőrleménynek látszó részecskék vannak a hányadékban;
· fekete szurokszerű széklet vagy vér a vizeletben;
· allergiás reakciók, mint például bőrkiütés, viszketés;
· légzési nehézségek és/vagy az arc vagy a torok megduzzadása;
· étvágycsökkenéssel járó bágyadtság;
· indokolatlan fáradtság kevesebb vizeletürítés mellett;
· az arc, lábfejek vagy a láb duzzanata;
· mellkasi fájdalom;
· látászavarok;
· kiterjedt bőrkiütések, magas testhőmérésklet és megnagyobbodott nyirokcsomók (DRESS szindróma);
· a törzsön megjelenő vöröses, nem kiemelkedő, céltáblaszerű vagy körkörös, középen gyakran hólyagos foltok; bőrhámlás; fekélyképződés a szájban, a torokban, az orrban, a nemi szerveken és a szemeken. Ezeknek a súlyos bőrkiütéseknek a megjelenését megelőzheti láz vagy influenzaszerű tünetek fellépése (exfoliatív dermatitisz, eritéma multiforme, Stevens–Johnson-szindróma és toxikus epidermális nekrolízis).
· bőr alatti dudorokkal és hólyagokkal járó vörös, pikkelyes, kiterjedt bőrkiütések, amelyeket láz kísér. A tünetek általában a kezelés megkezdésekor jelentkeznek (akut generalizált exantémás pusztulózis).

Egyéb mellékhatások

Gyakori (10-ből legfeljebb 1 beteget érinthet):
· gyomorégés, hasi fájdalom, émelygés és emésztési zavarok, hányinger, hányás, fokozott bélgázképződés (flatulencia), hasmenés, székrekedés, és csekély gyomor-bél rendszeri vérvesztések, amelyek kivételes esetekben vérszegénységet is okozhatnak;
· szédülés, álmatlanság, fejfájás.

Nem gyakori (100-ból legfeljebb 1 beteget érinthet):
· gyomorfekélyek vagy bélrendszeri fekélyek, egyes esetekben vérzéssel és bélátfúródással, különösen időseknél, fekélyes szájüregi gyulladás (ulceratív sztomatitisz), gyomornyálkahártya-gyulladás (gasztritisz), fekete szurokszerű széklet, kávéőrleménynek látszó részecskék a hányadékban, a vastagbélgyulladás (kolitisz) és a Crohn-betegség súlyosbodása. Az emésztőrendszeri vérzések kialakulásának kockázata különösen függ az adagtól és a kezelés időtartamától.
· izgatottság, szívdobogásérzés, ingerlékenység vagy fáradtság;
· látási zavarok, pszichotikus reakciók;
· allergiás reakciók, mint például bőrkiütések, viszketés és asztmás rohamok. Ilyen esetben tájékoztatni kell az orvost és az Algoflex Duo a továbbiakban nem szedhető.

Ritka (1000-ből legfeljebb 1 beteget érinthet):
· fülcsengés (tinnitusz), hallásvesztés;
· vesekárosodás (papilláris nekrózis), emelkedett húgysavszint a vérben, emelkedett karbamidkoncentráció a vérben.

Nagyon ritka (10 000-ből legfeljebb 1 beteget érinthet):
· duzzanat (ödéma), magas vérnyomás (hipertónia), és szívelégtelenség kialakulását jelentették NSAID-kezeléssel összefüggésben;
· a nyelőcső vagy a hasnyálmirigy gyulladása, bélelzáródás (hártyaszerű szűkületek kialakulása a vékonybélben és vastagbélben, diafragmaszerű bélszűkületek kialakulása);
· a normálisnál kisebb mennyiségű vizelet és ödémák kialakulása (különösen magasvérnyomás-betegségben szenvedő vagy csökkent vesefunkciójú betegek esetében), duzzanatok (ödémák) és zavaros vizelet (nefrózis szindróma), gyulladásos vesebetegség (intersticiális nefritisz), amely akut veseelégtelenséghez vezethet. A felsorolt tünetek bármelyikének előfordulása vagy általános rossz közérzet esetén azonnal függessze fel az Algoflex Duo szedését és haladéktalanul forduljon orvoshoz, mert ezek a vesekárosodás vagy veseelégtelenség első jelei lehetnek.
· vérsejtképzési zavarok (első jelei: láz, torokfájás, szájnyálkahártya kifekélyesedése, influenzaszerű tünetek, súlyos kimerültség). Ilyen esetben azonnal meg kell szakítani a terápiát és orvoshoz kell fordulni. Tilos fájdalomcsillapítóval vagy lázcsillapító (antipiretikus) gyógyszerekkel bármilyen öngyógyítást végezni.
· depresszió;
· a fertőzés okozta gyulladás súlyosbodása (például nekrotizáló fasciitis /szövetelhalással járó lágyszövetfertőzés/) bizonyos orvos által előírt fájdalomcsillapító (NSAID) alkalmazásával összefüggésben. Ha fertőzés tünetei jelentkeznek vagy súlyosbodnak az Algoflex Duo alkalmazása közben, azonnal forduljon kezelőorvosához. Ki kell vizsgálni, szükség van-e fertőzéselleni/antibiotikus kezelésre.
· magas vérnyomás, szívelégtelenség, szívroham, érgyulladás;
· károsodott májfunkció (első jele lehet a bőr elszíneződése), májkárosodás, főleg hosszan tartó alkalmazás esetén; májelégtelenség, akut májgyulladás (akut hepatitisz);
· az aszeptikus agyhártyagyulladás tüneteit (nyakmerevség, fejfájás, émelygés, hányás, láz vagy kábultság) figyelték meg az ibuprofén alkalmazásakor. Az autoimmun-betegségben szenvedőknél (SLE, kevert kötőszöveti betegség) ez nagyobb valószínűséggel fordul elő. Ha ezek a tünetek jelentkeznek, azonnal vegye fel a kapcsolatot kezelőorvosával.
· bőrreakciók súlyos formái, mint például bőrkiütés bőrpírral és hólyagképződéssel (például Stevens–Johnson-szindróma és toxikus epidermális nekrolízis [Lyell-szindróma]), hajhullás (alopécia), súlyos bőrfertőzés és kötőszöveti betegségek fordulhatnak elő bárányhimlő (varicella) fertőzés alatt;
· súlyos, egész szervezetet érintő túlérzékenységi reakciók (a súlyos allergiás reakció jelei lehetnek a szapora szívverés, alacsony vérnyomás kialakulása), anafilaxiás sokk (súlyos allergiás reakció, ami légszomj kialakulásával vagy szédüléssel jár).

Nem ismert (a gyakoriság a rendelkezésre álló adatokból nem állapítható meg):
· remegés;
· szaporább szívverés;
· a DRESS szindrómának nevezett súlyos bőrreakció előfordulása. A DRESS tünetei közé tartoznak: bőrkiütés, láz, nyirokcsomók duzzanata és az eozinofilok (egyfajta fehérvérsejt) számának növekedése.
· A kezelés megkezdése után hamarosan jelentkező kiterjedt, vörös, hámló kiütés, amely bőr alatti duzzanatokkal, főként a bőrredőkben, a törzsön és a felső végtagokon elhelyezkedő hólyagokkal és lázzal jár (akut generalizált exanthemás pusztulózis). Amennyiben ezen tüneteket észleli magán, azonnal hagyja abba az Algoflex Duo szedését és forduljon orvoshoz. Lásd még 2. pont.
· Elszigetelten jelentkező, kerek vagy ovális alakú bőrpír és duzzanat, ami viszketéssel járhat (mindig ugyanazon a helyen jelentkező [fix] gyógyszerkiütés), illetve a test nagyobb részét érintő bőrelváltozások, amelyek hólyagok kialakulásával is járhatnak (generalizált bullózus fix gyógyszerkiütés).
· a bőr fényre érzékenysége;
· mellkasi fájdalom, amely a Kounis-szindróma nevű, potenciálisan súlyos allergiás reakció jele lehet.

Az olyan gyógyszerek alkalmazása, mint az Algoflex Duo, szívroham (miokardiális infarktus) vagy agyi érkatasztrófa (sztrók) kialakulásának kissé emelkedett kockázatával járhat.

Egy, a fogak eltávolítását tanulmányozó klinikai vizsgálat során, néhány betegnél (az esetek 2,8%-ában) az eltávolított fog helyén gyulladás, néhány betegnél (az esetek 4%-ában) fogínygyulladás alakult ki a sebészeti beavatkozást követően.

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát vagy, gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik.
A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5. 	Hogyan kell az Algoflex Duo-t tárolni?

A gyógyszer gyermekektől elzárva tartandó!

A dobozon és a buborékcsomagoláson feltüntetett lejárati idő után ne szedje ezt a gyógyszert. A lejárati idő az adott hónap utolsó napjára vonatkozik.

Legfeljebb 25 °C-on tárolható.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6. 	A csomagolás tartalma és egyéb információk

Mit tartalmaz az Algoflex Duo?
· A készítmény hatóanyagai: az ibuprofén és a koffein.
400 mg ibuprofént és 100 mg koffeint tartalmaz filmtablettánként.
· Egyéb összetevők:
Tablettamag:
mikrokristályos cellulóz;
kroszkarmellóz-nátrium;
vízmentes kolloid szilícium-dioxid;
magnézium-sztearát.

Filmbevonat:
hipromellóz;
hidroxipropilcellulóz;
makrogol 6000;
talkum;
titán-dioxid (E171).

Milyen az Algoflex Duo külleme és mit tartalmaz a csomagolás?
Fehér, hosszúkás filmtabletta, melynek mérete 17,8 × 8,6 mm.

Kiszerelés: 6, 10, 12, 15, 18, 20 vagy 24 db filmtabletta buborékcsomagolásban és dobozban.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja 
Opella Healthcare Commercial Kft.
1138 Budapest, Váci út 133. E épület 3. emelet
Magyarország

Gyártó
Delpharm Reims
10 rue du Colonel Charbonneaux
51100 Reims
Franciaország

Ezt a gyógyszert az Európai Gazdasági Térség tagállamaiban az alábbi neveken engedélyezték:
Bulgária: 	Nospalgin 400 mg/100 mg film-coated tablets (Ношпалгин 400 mg/100 mg филмирани таблетки)
Görögország: 	Buscofem Extra 400 mg/100 mg επικαλυμμένα με λεπτό υμένιο δισκία
Csehország: 	Ibalgin Plus 400 mg/100 mg potahované tablety
Egyesült Királyság: 	Ibuprofen + Caffeine Sanofi 400 mg/100 mg film-coated tablets
Németország: 	Ibuprofen / Coffein Sanofi 400 mg/100 mg Filmtabletten
Magyarország: 	Algoflex Duo 400 mg/100 mg filmtabletta
Olaszország: 	BUSCOACTFOKUS  400 mg + 100 mg compresse rivestite con film
Lengyelország: 	IBU-SPA 400 mg + 100 mg tabletki powlekane
Románia: 	Ibalgin DUO 400 mg/100 mg comprimate filmate
Szlovákia: 	Ibalgin Plus 400 mg/100 mg filmom obalené tablety
Spanyolország: 	Dolalgial Ibuprofeno/Cafeina 400 mg comprimidos recubiertos con película

OGYI-T-23652/01          10×
OGYI-T-23652/02          12×
OGYI-T-23652/03          20×
OGYI-T-23652/04          24×

